WAVE เปิดแผนแก้ C ลุยเพิ่มทุน-แจกวอร์แรนต์ เสริมสภาพคล่อง
WAVE เปิดแนวทางแก้ไขเครื่องหมาย C เดินหน้าเพิ่มทุนพ่วงวอร์แรนต์ฟรี พร้อมมองหาโอกาสการลงทุนในธุรกิจใหม่ เพื่อสร้างโอกาสการเติบโตทั้งรายได้และกำไร
WAVE เปิดแนวทางแก้ไขเครื่องหมาย C เดินหน้าเพิ่มทุนพ่วงวอร์แรนต์ฟรี พร้อมมองหาโอกาสการลงทุนในธุรกิจใหม่ เพื่อสร้างโอกาสการเติบโตทั้งรายได้และกำไร
26 ส.ค. 2565

บริษัท เวฟ เอ็นเตอร์เทนเมนท์ จำกัด (มหาชน) หรือ WAVE เปิดเผยถึงแนวทางการดำเนินการแก้ไข กรณีถูกขึ้นเครื่องหมาย C จากการที่บริษัทฯ มีส่วนของผู้ถือหุ้นน้อยกว่า 50% ของทุนชำระแล้ว สำหรับงบรายไตรมาส สิ้นสุดวันที่ 30 มิ.ย.65  ดังนี้
1.การลดทุนจดทะเบียน โดยการลดมูลค่าหุ้นที่ตราไว้ จากเดิม หุ้นละ 1 บาท เป็น หุ้นละ 0.50 บาท ซึ่งได้ดำเนินการแล้วเสร็จเมื่อวันที่ 24 มิ.ย.65
2.การเพิ่มทุนเพื่อเสริมสภาพคล่องและความแข็งแกร่งทางการเงิน ในจำนวนไม่เกิน 5,934,061,140.50 บาท จากทุนจดทะเบียน จำนวน 471,958,377.50 บาท เป็นทุนจดทะเบียนใหม่จำนวน 6,406,026,518 บาท โดยการออกหุ้นสามัญเพิ่มทุนใหม่จำนวนไม่เกิน 11,868,136,281 หุ้น มูลค่าที่ตราไว้หุ้นละ 0.50 บาทต่อหุ้น ให้แก่ผู้ถือหุ้นเดิมในอัตรา 1-1.25 หุ้นเดิม ต่อ 10 หุ้นใหม่ ที่ราคา 0.10 บาทต่อหุ้น
พร้อมทั้งอนุมัติการออกและจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ ครั้งที่ 3 (WAVE-W3) จำนวนไม่เกิน 2,617,539,003 หน่วย ให้แก่ผู้ถือหุ้นเดิมของบริษัทฯ ที่จองซื้อหุ้นสามัญเพิ่มทุนตามสัดส่วนการถือหุ้นในอัตรา 3 หุ้นเพิ่มทุนใหม่ ต่อ 1 ใบสำคัญแสดงสิทธิ ที่อัตราการใช้สิทธิ 1 ใบสำคัญแสดงสิทธิ ต่อ 1 หุ้น ในราคาการใชสิทธิ์ 0.15 บาทต่อหุ้น
3.การศึกษาโอกาสการลงทุนในธุรกิจใหม่ เพื่อสร้างโอกาสการเติบโตทั้งรายได้และกำไรในธุรกิจอื่นๆ เช่น ธุรกิจคาร์บอนเครดิต ซึ่งเป็นธุรกิจที่เกี่ยวเนื่องกับงานด้านสิ่งแวดล้อม สังคม และ บรรษัทภิบาล (Environmental, Social and Governance : ESG)